ET Euroopa Liidu Teataja C 62/6

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2008/C 62/06)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ROGAL ŚWIĘTOMARCIŃSKI”

EÜ nr: PL/IGP/005/0584/28.12.2006

KGT ( X ) KPN ( )

1. Nimetus:

„Rogal świętomarciński”

Nimi „Rogal świętomarciński” vastab nõukogu määruse (EÜ) 510/2006 artikli 2 lõike 2 tingimustele. Seda nime kasutatakse traditsiooniliselt sellise sarvesai puhul, mida küpsetatakse Wielkopolska piirkonna pealinnas Poznańis ja mõnes ümberkaudses linnas. Kõnealuse pagaritoote nimi tuleneb selle piikonna traditsioonist — küpsetada ja süüa 11. novembril ehk mardipäeval erilise täidisega sarvesaiu.

2. Liikmesriik või kolmas riik:

Poola

3. Põllumajandustoote või toidu kirjeldus:

3.1. Toote liik:

Klass 2.4. Leib, valikpagaritooted, koogid, kondiitritooted, küpsised ja muud pagaritooted

3.2. Toote kirjeldus, mida punktis 1 esitatud nimetus tähistab:

Toode „Rogal świętomarciński” on suhkruglasuuri ja peenestatud pähklitega kaetud sarvesai, mille läbilõige on ovaalne. Toode kaalub 200–250 g, see mahub ruudule, mille külje mõõdud on ligikaudu 14 x 14 cm, kõige paksemas kohas on kõrgus ligikaudu 7 cm ja laius umbes 10 cm. Kooriku värv varieerub tumekuldsest helepruunini, tainas on kreemikat värvi, täidise värv varieerub helebeežist kuni tumebeežini. Küpsetatud tainas on elastne, lehelise struktuuriga, läbilõige poorne ja kihiline. Sarvesaia keskosas on kihiti rullitud tainaosade asemel rohkem moonitäidist, mis puudutamisel tundub niiskena. Iseloomuliku magusa maitse ja kerge mandlilõhna on toode saanud tänu kasutatud toorainetele, nimelt pärmitainale ja mooniseemnetäidisele.

3.3. Tooraine:

Toote „Rogal świętomarciński” valmistamisel kasutatakse järgmisi koostisaineid:

— Taina jaoks: nisujahu, margariin, piim, munad, suhkur, pärm, sool, sidrunimaitseaine.

— Täidise jaoks: valge mooni seemned, suhkur, kuivikupuru, munamass, margariin, rosinad, pähklid, siirupis puuviljad või suhkrustatud puuviljad (maguskirsid, pirnid, apelsinikoor), mandlimaitseaine.

— Muud koostisained/kaunistuskiht: suhkruglasuur, peenestatud pähklid.

Jahu peaks sisaldama rohkem kui 27 % elastset gluteeni. Tainast on seetõttu lihtsam rullida. Tainakihtidele margariini lisamisega ning nende kokkuvoltimise ja uuesti lahtirullimisega saadakse taina leheline struktuur.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

— Pärmitaina valmistamine

— Sarvesaiataina valmistamine

— Mooniseemnetäidise valmistamine

— Sarvekujulise toote täitmine ja vormimine

— Küpsetamine

— Kaunistamine

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Toodet „Rogal świętomarciński” võib müüa pakendamata. Kui kasutatakse pakendit, siis peab toote „Rogal świętomarciński” etiketil olema kaitstud geograafilisele tähisele osutav sümbol ja sõnad „Kaitstud geograafiline tähis”.

4. Geograafilise piirkonna täpne määratlus:

Halduspiiridega piiratud Poznańi linn, Poznańi piirkond ja Wielkopolskie vojevoodkond.

Chodzież

Czarnków

Gniezno

Gostyń

Grodzisk

Jarocin

Kalisz (piirkond ja linn)

Koło

Konin (piirkond ja linn)

Kościan

Krotoszyn

Leszno (piirkond ja linn)

Nowy Tomyśl

Oborniki

Ostrów

Piła

Pleszew

Rawicz

Słupca

Szamotuły

Śrem

Środa

Wągrowiec

Wolsztyn

Września

5. Seos geograafilise piirkonnaga:

5.1. Geograafilise piirkonna eripära:

Nimi „Rogal świętomarciński” tuleneb kõnealuse iseloomuliku täidisega pagaritoote küpsetamistraditsioonist ja tarbimisest mardipäeval (11. november). Kõnealune komme on pärit Poznańi linnast ja seda ümbritsevast piirkonnast.

Iga-aastaste põllutööde lõpetamisega seotud mardipäeva tähistamine on teada alates 16. sajandist. Poznańi peatänav kannab Püha Martini nime; pühaku austamisega seotud iga-aastased pidustused kuuluvad kogu linna elanikkonna kultuuripärandi hulka.

Kõnealuse pagaritoote maine on saavutatud tänu Wielkopolska vojevoodkonna pealinna Poznańi ja seda ümbritseva piirkonna kondiitrite ja pagarite erialaoskustele. Juba 150 aastat on pagarid mardipäeval linnarahavale seda toodet pakkunud. See traditsioon on laienenud ka Wielkopolskie vojevoodkonna naaberaladele.

Aja jooksul on toode „Rogal świętomarciński” muutunud igapäevaseks, kuid selle tootmise ja tarbimise tippaeg on mardipäeva paiku.

5.2. Toote eripära:

Tootel „Rogal świętomarciński” on iseloomulikud tunnused tänu valmistajate erialateadmistele ja oskustele ning toote spetsifikaadi rangele järgimisele. Kõnealusel tootel on erikvaliteet, mis tuleneb selle välisilmest, kujust, maitsest ja lõhnast ning täidise jaoks erilise tooraine, valge mooni seemnete kasutamisest.

Kasutatakse pärmi-sarvesaia tainast. Tegemist on pärmitainaga, millesse pärast kerkimist ja jahutamist lisatakse margariini korduva kokkuvoltimise ja lahtirullimise ajal. Vastavalt retseptile (tuntud kui „kolm korda kolm”) määritakse kaks kolmandikku tainast enne kolmekihilist kokkuvoltimist margariiniga kokku nii, et tekib kolm tainakihti, mille vahel on kaks margariinikihti. Seejärel rullitakse tainas uuesti lahti ning volditakse seejärel kokku kaks korda kolmekihilisena ja viimast korda neljakihilisena. Sel viisil tekib sarvesaia jaoks iseloomulik kihiline tainas.

Valge mooni seemnetest täidis, millele on lisatud mandliekstrakti, eristab toodet „Rogal świętomarciński” kõigist muudest pagaritoodetest. Valge mooni seemned on väga eriline ja harva kasutatav tooraine.

Toote omapära jaoks on seega olulised:

— Leheline sarvesaiatainas, mis sisaldab järgmisi koostisaineid: nisujahu, margariin, piim, munad, suhkur, pärm, sool, sidrunimaitseaine.

— Valge mooni seemnetest täidis ja selle lisaained: suhkur, kuivikupuru, munamass, margariin, rosinad, pähklid, siirupis või suhkrustatud puuviljad (maguskirsid, pirnid, apelsinikoor), mandlimaitseaine.

— Tainavoltimise meetod, mooniseemnetest täidis, kaunistus suhkruglasuuri ja peenestatud pähklitega muudavad lõpptoote vormi ja üldise välimuse ainulaadseks.

Kõnealuste koostisainete kombinatsioon ja eriline leheline tainas muudavad toote „Rogal świętomarciński” erakordseks ja unikaalseks.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse puhul) või toote erilise kvaliteedi, maine või muude omaduste vahel (kaitstud geograafilise tähise puhul):

Toote „Rogal świętomarciński” ajalugu, küpsetamise traditsioon ja maine:

Toode „Rogal świętomarciński” on vähemalt viimase 150 aasta jooksul olnud Poznańi tarbijate hulgas muutumatult populaarne ja edukas. Poznańi elanike ja selle Warta jõe kallastel asuva linna külaliste teadvuses seostub kõnealune pagaritoode mardipäeva tähistamisega 11. novembril. Arvukad legendid ja pärimused toote „Rogal świętomarciński” küpsetamise traditsiooni algusajast annavad tunnistust kõnealuse pagaritoote heast mainest.

Ühe legendi kohaselt küpsetas Poznańis esimese „Rogal świętomarciński” kondiiter Józef Melzer, kes andis oma tööandjale idee küpsetada sarvesaiu ja need seejärel linna vaestele jagada. See mõte olevat tal tekkinud pärast seda, kui ta oli 1891. aastal Püha Martini kirikus kuulanud preester Jan Lewicky jutlust, milles vaimulik kutsus kuulajaid üles, Püha Martini kui ligimesearmastuse kehastaja, kirikukoguduse nimepatrooni ja ka pagarite kaitsepühaku austamise päeval tegema heategusid Poznańi linna vaestele kaaskodanikele.

Ka sarvesaia kuju on pärimuslike juurtega, mis on pärit ajast, mil Poola kuningas Jan III Sobieski võitis türklasi Viini all toimunud lahingus. 1683. aastal sai kuningas sõjasaagiks mitmeid poolkuu kujutisega Türgi lippe; kõnealust võitu meenutav sarvesai „Rogal świętomarciński” sai poolkuu järgi samasuguse kuju. Poznańi teise legendi järgi on sarvesai oma kuju saanud Püha Martini hobuse kaotsiläinud hobuseraua järgi.

Kõige vanem teade mardipäeval küpsetatud sarvesaiade kohta on pärit 10. novembri 1852. aasta ajalehe Gazeta Wielkiego Księstwa Poznańskiego [„Poznańi Suurhertsogiriigi ajaleht”] kuulutusest, milles kolm aastat varem Wrocławi tänavas kondiitriäri avanud Antoni Pfitzner teatas järgmist:

„Homsel neljapäeval on Wrocławi tänava A. Pfitzneri kondiitriäris täidetud sarvesaiad müügil eri hindadega”.

Nime „Rogal świętomarciński” esimest registreeritud kasutamist võib lugeda 11. novembri 1860. aasta pressiteatest.

Poznańi erakondiitrid ja -pagarid jätkasid toote „Rogal świętomarciński” küpsetamise traditsiooni pärast Teist maailmasõda. 3. jaanuari 1946. aasta natsionaliseerimisseadusega ei hõlmatud käsitööga tegelevaid ettevõtteid. Aja jooksul on pagaritoote täidis muutunud. Kuna varustusraskuste tõttu ei olnud täidise jaoks mandlimassi toorainet enam võimalik saada, hakkasid pagarid ja kondiitrid sarvesaiu täitma valge mooni seemnetest täidisega.

Alates 1960. aastatest teatati ajalehtedes korrapäraselt sarvesaiade hulgast, mis Poznańi elanikud 11. novembril ära sõid. Tänu sellele teabeallikale on tänapäeval teada, et sarvesaiade tarbimine suurenes 1960. aastate alguse mõnelt tonnilt 1969. aastal 42,5 tonnini. Tänapäeval müüvad Poznańi tootjad kõnealust toodet mardipäeval keskmiselt 250 tonni; aastane läbimüük piirkonnas on ligikaudu 500 tonni.

Toode „Rogal świętomarciński” on saanud Poznańi sümboliks; seda pagaritoodet serveeritakse linna külalistele ametlikel vastuvõttudel. 2004. aastal andis Poola Turismiorganisatsioon kõnealusele tootele auhinna; tunnistuses kirjeldatakse toodet järgmiselt:

„…unikaalse retsepti järgi ja mardipäeval üksnes Poznańis küpsetatav traditsiooniline pagaritoode…”

Eespool esitatud teabest nähtub selle erilise pagaritoote maine ning tema seos Poznańi linna ja kogu piirkonnaga.

Viide spetsifikaadi avaldamisele:

http://www.bip.minrol.gov.pl/strona/DesktopDefault.aspx?TabOrgId=1620&LangId=0

(1) ELT L 93, 31.3.2006, lk 12.